Richter Gedeon Centenáriumi Alapítvány

**Fiatal természettudományos tanár (FITT)**

**alkotói díj pályázat**

**A pályázók köre**

Magyarországi köznevelési intézményben (általános iskolai és középfokú képzésben) tanító, 35 év alatti, Pedagógus I. besorolásban lévő olyan pedagógusok, akik a tehetséggondozás és/vagy sajátos nevelési igényű gyermekek érdekében e tárgyak oktatása terén kiemelkedő tevékenységet végeznek.

**A pályázat célja**

Kiemelten fontosnak tartjuk az olyan fiatal tanárok támogatását, akik az oktatást a természettudományos tananyag magasszintű, innovatív, a tanulók aktív részvételét biztosító módszereket alkalmazó átadásán túlmenően nevelő, inspiráló, személyiségformáló professziónak is tekintik; akik a szakmai jártasságon túl ehhez a misszióhoz a személyes kisugárzásukkal, „pedagógiai varázserejükkel” is hozzá tudnak járulni. Ennek megfelelően a pályázat célja a pályázat benyújtási határidejéig 35. életévüket be nem töltött, természettudományos tárgyakat oktató tanárok pályán tartása és szemléletformálása az általános és középiskolai oktatás (tanórák és tanórán kívüli foglalkozások) magas szakmai és módszertani színvonalának biztosítása érdekében, továbbá a Pedagógus II. fokozat megszerzésének elősegítése, az alább felsorolt részcélok megjelölése mellett:

* a természettudomány-szakos tanárok alkotómunkájának támogatása;
* elismerés, motiváció, segítség és inspiráció adása a pályaelhagyás és kiégés megelőzése érdekében;
* a természettudományokat tanító tanárok közötti kapcsolat és közösség kialakításának elősegítése;
* a természettudományokat tanító tanárok és a természettudományos képzettségű műszaki értelmiséget foglalkoztató munkáltató (Richter Gedeon Nyrt.) közötti ismeretáramlás, illetve kapcsolat erősítése;
* jó gyakorlatok megismerése a differenciált oktatás terén;
* a diákok természettudományok iránti érdeklődésének felkeltése;
* a tanári pálya vonzóvá tétele a tanítványok számára.

**A pályázat rövid leírása**

Az elkészítendő pályázati anyag egy **öt-tízperces videó**, amelyben a pályázónak saját belátása szerinti módon kell megjelenítenie azt, hogy a fentiek szellemében milyen okból és céllal pályázik az ösztöndíjra. A videó hangsúlyos elemei lehetnek a következők: a) az életpálya bemutatása; b) a tanári hitvallás megfogalmazása; c) hogyan, milyen módszertani eszközökkel és ötletekkel végzi pedagógusi munkáját; d) a jövőre vonatkozó szakmai (szemléletformáló tanórák, szakkörök stb.) elképzelés felvázolása; e) milyen eredményeket értek el diákjai; f) milyen a továbbtanulási arány a diákok körében; g) vannak-e a volt diákjai közöttük olyanok, akik természettudomány-szakos tanárképzésben vesznek/vettek részt; h) milyen egyéb tevékenységet végez a pályázó a helyi közösség(ek) érdekében; i) a pályázó által képviselt bármilyen olyan egyéb érték, vízió, ami e pályázat kiírási szándékainak megfelel. A pályázathoz az adatvédelmi nyilatkozat mellé (melléklet szerint - RG\_Centenáriumi\_Adatvédelmi Nyilatkozat) csatolható az oktatási intézmény vezetőjének véleménye is.

**Díjazás**

Az ösztöndíj értéke ***80 000 (nyolcvanezer) Ft/hó.*** Az ösztöndíj folyósításának időtartama 2022. szeptembertől ***10 (tíz) hónap.*** Évente maximum húsz fő részére biztosítja az Alapítvány az ösztöndíjat.

A pályázatot elnyert tanárok lehetőséget kaphatnak továbbá arra, hogy üzem- és laborlátogatás alkalmával szakmai kapcsolatot alakítsanak ki a Richter Gedeon Nyrt. különböző szakterületeivel. Ennek megszervezése (időpont, időtartam, szakterület) a pályázat elnyerését követően a pályázó és munkahelyi vezetőjének az egyetértésével történik.

**A pályázat elbírálása**

**A pályázat benyújtási határideje az alábbira módosul: 2023. július 10. hétfő reggel 8 óra**

A benyújtott pályázatokat a Richter Gedeon Centenáriumi Alapítvány kuratóriuma szakmai zsűritagokkal kibővítve véleményezi, és hozza meg a döntést 2023. július 28-ig. A pályázat elbírálásának alapját a videóanyag elkészítésének fentebb említett szempontjai képezik, illetve az ebből leszűrt összbenyomás. A pályázat elbírálása során előnyben részesülhetnek azok a pályázók, akiknek legalább az egyik szaktárgya kémia vagy biológia.

Az ünnepélyes díjátadó tervezett időpontja: 2023. augusztus 23-31. között.

A támogatást elnyerő köteles az Alapítványnak haladéktalanul írásban bejelenteni, amennyiben pedagógusi jogviszonya, így az ösztöndíjra vonatkozó jogosultsága bármilyen okból megszűnik vagy szünetel.

**Kérdés esetén forduljanak bizalommal Andrásiné Antal Évához a 20/3165127-es telefonszámon.**

**A pályázati anyagot fájlmegosztó szolgáltatás – lehetőség szerint a** [**http://mammutmail.com/**](http://mammutmail.com/) **- igénybe vételével legyenek szívesek eljuttatni a** **pappre@richter.hu** **e-mail címre.**